తూమాటి మాధవరావు

'
తూమాటి మాధవరావు' ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2021లో జరిగిన ఆంధ్రప్రదేశ్ శాసనమండలి ఎన్నికల్లో ఎమ్మెల్సీగా ఏకగ్రీవంగా ఎన్నికయ్యాడు.

జననం, విద్యాభాస్యం
తూమాటి మాధవరావు ఆంధ్రప్రదేశ్ రాష్ట్రం, ప్రకాశం జిల్లా, వలేటివారిపాలెం మండలం, పోలినేనిపాలెం గ్రామంలో 28 జూన్ 1977లో జన్మించాడు. ఆయన ఎంఏ పోలిటికల్ సైన్స్ వరకు చదివాడు.

రాజకీయ జీవితం
తూమాటి మాధవరావు 1996 నుంచి 2000 వరకూ వార్త దినపత్రికలో పని చేశాడు.ఆయన 2005లో తెలుగుదేశం పార్టీతో తన రాజకీయ జీవితాన్ని ప్రారంభించి 2009లో రాష్ట్ర తెలుగు యువత ప్రధాన కార్యదర్శిగా నియమితుడై, టిడిపిలో క్రియాశీలకంగా పని చేసి 2009లో కాంగ్రెస్‌ పార్టీలో చేరి కందుకూరు నియోజకవర్గంలో కాంగ్రెస్‌ పార్టీ విజయానికి తన వంతు కృషి చేశాడు. ఆయన వై.యస్. రాజశేఖరరెడ్డి మరణం తరువాత వైఎస్సార్ కాంగ్రెస్ పార్టీలో చేరి కందుకూరు నియోజకవర్గ ఇన్‌ఛార్జిగా పని చేశాడు.

తూమాటి మాధవరావు  2014 అస్లెంబీ కందుకూరు నియోజకవర్గం నుంచి వైసిపి అభ్యర్థిగా పోటీ చేసేందుకు ప్రయత్నించాడు, కానీ టికెట్ దక్కలేదు. ఆ ఎన్నికల్లో వైసీపీ అభ్యర్థి పోతుల రామారావు గెలుపులో కీలకంగా పని చేశాడు. పోతుల రామారావు 2016లో టిడిపిలో చేరడంతో ఆయన మళ్లీ కందుకూరు నియోజకవర్గ ఇన్‌ఛార్జిగా పని చేశాడు. మాధవరావు 2019 వైసిపి టిక్కెట్‌ కోసం ఆశించినా దక్కలేదు, ఆ ఎన్నికల్లో వైసీపీ అభ్యర్థి మానుగుంట మహీధర్ రెడ్డి గెలుపులో కీలకంగా పని చేశాడు.

తూమాటి మాధవరావుకు 2021లో జరిగిన ఆంధ్రప్రదేశ్ శాసనమండలి ఎన్నికల్లో ప్రకాశం జిల్లా స్థానిక సంస్థల కోటాలో 13 నవంబర్ 2021న పార్టీ ఎమ్మెల్సీగా టికెట్ కేటాయించింది. ఆయన స్థానిక సంస్థల నుంచి శాసనమండలి సభ్యుడిగా 23 నవంబర్ 2021న నామినేషన్‌ దాఖలు చేశారు. ఆ స్థానికి ఒక్కరే నామినేషన్‌ వేయడంతో ఆయన ఎమ్మెల్సీగా ఏకగ్రీవంగా ఎన్నికై 8 డిసెంబర్ 2021న ఎమ్మెల్సీగా ప్రమాణస్వీకారం చేశాడు.

మూలాలు

1977 జననాలు
వై.యస్.ఆర్. కాంగ్రెస్ పార్టీ రాజకీయ నాయకులు